Rijeka, 4. studenog 2020.g.

**NAJAVA DOGAĐANJA I POZIV ZA MEDIJE**

**OTVORENJE IZLOŽBE „NESIGURNOST U PETLJI“**

**SLOVENSKE UMJETNICE SANELE JAHIĆ U DELTA LABU**

**U četvrtak, 5. studenog 2020.g. u 19.00 sati u prostoru Delta Laba** (Delta 5, Rijeka) **održat će se otvorenje izložbe** ***Nesigurnost u petlji*** **slovenske umjetnice** **Sanele Jahić.   
Izložba je dio programa Dopolavoro projekta Rijeka 2020 – Europska prijestolnica kulture**, a moguće ju je posjetiti**do 27. studenog 2020.g.**, **od ponedjeljka do subote** **između 16 i 20 sati**, uz **slobodan ulaz**.

Dok se **algoritmi** sve više provlače kroz ljudski rad i integriraju sa svakodnevnim životom, predviđanja govore da će zaposlenici u budućnosti nužno trebati posjedovati vještine kao što su **kreativnost, fleksibilnost i inovativno razmišljanje**. Te se vještine, koje se tradicionalno pripisuju između ostalog i umjetničkoj profesiji, smatraju najotpornijima ili najmanje podložnima automatizaciji. Mnogi smatraju da njihov rad zahtjeva kreativnost koja se ne može izraziti u formi izvršnog koda i koju stroj ne može oponašati.   
Danas se kreativnost obično doživljava kao nešto novo, različito i originalno, kao nešto što iznenađuje ljude. Ipak, mnogi zadaci koji bi za svoje rješavanje mogli zahtijevati uobičajeno ljudske kvalitete, poput intuicije, empatije i kreativnosti, već se sada prenose na automatizirane sustave koji su sve sposobniji i koji ih mogu izvesti, ali na nešto drugačiji način.

U svom novom radu *Nesigurnost u petlji*, **Sanela Jahić** je pretvorila svoj umjetnički opus – svoja djela, istraživanja i interese nastale u proteklih 14 godina – **u podatke**. Kao podaci, značajke njezinih umjetničkih djela postaju tablice brojeva, u kojoj se svaka kreativna odluka pojavljuje u obliku niza znamenki. Umjetnica je potom donošenje svih odluka prebacila na **predvidljivi algoritam**. Stroj koristi skup podataka za prebiranje i prepoznavanje obrazaca u njenom umjetničkom radu kako bi predvidio sadržaj i estetiku njenog sljedećeg umjetničkog djela.

Takva je moć predviđanja ipak ograničena u svojoj prognozi budućeg ishoda; ona nam daje izbor, ali između već postojećih opcija. Iako taj izbor može biti nov i originalan, takvo predviđanje budućnosti informacijski je usidreno u prošlosti. Na svakom koraku sposobnost stvaranja novih izbora uvelike je ograničena izborima koji su se već dogodili ranije. Drugim riječima, koncipiranje umjetničkih djela iz istog konceptualnog “spremišta” zapravo **nije zamišljanje nečeg novog**, već tek uska promjena postojećih ulaznih podataka. Da bi se otrgla od algoritma stroja koji izbacuje kombinacije prethodno postojećih podataka i kako bi izbjegla stvaranje povratne petlje, umjetnica – u završnoj fazi ovog projekta – pruža stroju pogled kroz prozor svojih suvremenih istraživanja, u sadašnjost neorganiziranosti njezinih misli. Algoritam zatim određuje sutrašnje umjetničko djelo na temelju današnjih promatranja, dok mu u retrovizoru bljeska prošlost. Na temelju modela predviđanja stvorena je **Pataka**, djelo koje sluša ono što naši glasovi govore strojevima o nama samima.

**U skladu s preporučenim mjerama za sprječavanje zaraze koronavirusom, broj posjetitelja koji istovremeno mogu biti u galeriji je ograničen. Također, posjetitelji su pozvani da na ulazu dezinficiraju ruke, održavaju odgovarajuću međusobnu udaljenost i obavezno ispravno nose zaštitnu masku za lice.** **Ne preporučuje se dolazak osobama starije životne dobi ili oboljelima od kroničnih bolesti.**

Organizator izložbe je **Drugo more**, a partner **Aksioma – Zavod za sodobne umetnosti, Ljubljana**. Obje su organizacije ujedno i producenti izložbe koju su podržali **Ministarstvo kulture i medija RH** te **Grad Rijeka - Odjel za kulturu**.Drugo more korisnik je financijske podrške **Zaklade Kultura nova**.

**O umjetnici Saneli Jahić**

Sanela Jahić je intermedijalna umjetnica koja stvara vizualne i tehnološki podržane kinetičke objekte i instalacije. Diplomirala je slikarstvo na Akademiji za likovnu umjetnost i oblikovanje u Ljubljani 2008. godine, a magistrirala je na smjeru “Javna umjetnost i nove umjetničke strategije” 2010. godine na Sveučilištu Bauhaus u Weimaru. Njena umjetnička praksa često uključuje suradnju sa stručnjacima iz polja mehaničkog inženjerstva, automatizacije, razvoja softwarea i elektronike. Živi i radi u Škofjoj Loci. Svoje radove izlagala je na brojnim izložbama u Sloveniji i u inozemstvu.

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42